Az 1941 márciusa és áprilisa közti időt a Yarra a bombay-i kikötően töltötte, ahol felújításokat végeztek rajta. Április 12-én a hajó csatlakozott a Karacsiból a Perzsa-öbölbe tartó BP7-es konvoj kíséretéhez. Megérkezésük után a Yarra az öbölben maradt és részt vett a brit–iraki háborúban. Augusztusban a hajót iráni vizekre vezényelték, hogy segítse az Irán elleni brit–szovjet inváziót. A Yarra számos kikötő és olajipari üzem elfoglalásában segédkezett, elsüllyesztette az iráni "Babr" őrhajót, valamint részt vett két iráni ágyúnaszád, és az olasz "Hilda" elfoglalásában. Novemberben a hajót áthelyezték a Földközi-tengerre, hogy segítse az ostrom alatt álló Tobruk utánpótlással való ellátását.